SKRIFTLIG FORESPØRGSEL E-2263/00

af Brice Hortefeux (PPE-DE) til Kommissionen

(7. juli 2000)

Om: Fællesskabets program for uddannelse, udvekslinger og samarbejde Odysseus

Toldembedsmænd i den britiske havn Dover fandt den 19. juni 2000 58 illegale indvandrere, som var døde under skrækkelige omstændigheder, da de hemmeligt rejste til Storbritannien. Dette drama har kastet lys over de ringe midler, Den Europæiske Union råder over, til bekæmpelse af hemmelige indvandringsnet.

Der er stillet 12 mio. euro til rådighed for Odysseus-programmet for uddannelse, udveksling og samarbejde inden for asyl- og indvandringspolitikken og passage ved Den Europæiske Unions ydre grænser for perioden 1998-2002. Dette program omfatter Den Europæiske Unions medlemsstater med samarbejde med ansøgerlandene. Det gør det muligt at gennemføre uddannelse, udveksling af tjenestemænd og ansvarlige for disse spørgsmål og endelig gennemføre undersøgelser og efterforskning på disse områder. Kommissionen er ansvarlig for gennemførelse af aktioner som led i dette program. Programmet foreslår finansiering af de projekter, som offentlige eller private institutioner, ikke-statslige organisationer, forsknings- eller universitetsinstitutter og uddannelsesorganer foreslår.

1. Hvorledes er Kommissionens midtvejsvurdering af dette programs virke og målsætninger?

2. Er Odysseus-programmets målsætninger i betragtning af den finansielle bevilling ikke alt for talrige? Prioriteres de aktioner, hvortil programmet foreslår finansiering efter behovet for at bekæmpe navnlig illegal indvandring?

3. Er den finansielle bevilling, licitationstilbudsproceduren og dette programs målsætninger tilpasset behovet inden for asyl- og indvandringspolitikken og passage ved eksterne grænser?

Svar afgivet på Kommissionens vegne af António Vitorino

(7. september 2000)

Kommissionen deler det ærede medlems bekymringer og kan bekræfte, at den i overensstemmelse med den opgave, den fik tildelt ved afslutningen af Det Europæiske Råd i Feira, bestræber sig for at opstille en helhedsstrategi på området for styring af indvandrerstrømme, idet den tager hensyn til kravene i forbindelse med bekæmpelse af illegal indvandring og organiseret menneskesmugling.

1. Kommissionens vurdering af Odysseus-programmet sker på flere planer. Først og fremmest internt gennem den beretning, Kommissionen hvert år tilstiller Parlamentet og Rådet. Beretningen for 1999 skulle være på trapperne. Øvelsen ledsages af en ekstern sagkyndig undersøgelse, der foretages af et kabinet af uafhængige konsulenter, som er udvalgt gennem udbud, og som i forbindelse med de samarbejdsprogrammer, der styres inden for rammerne af afsnit IV i traktaten om Den Europæiske Union (TEU), har foretaget en tilfredsstillende opgørelse over Odysseus-programmets overensstemmelse med de mål, der er fastsat i dets retsgrundlag (Rådets fælles aktion, der blev vedtaget den 19. marts 1998(1)). Endelig blev programmet positivt vurderet af talerne på den konference, der blev holdt den 24. november 1999 i Bruxelles i overværelse af repræsentanter for Parlamentet sammen med samtlige eksterne Odysseus-partnere. Selv om der fremkom kritik, bemærkninger og forslag på mødet, der tog sigte på at foretage en opgørelse over to års forvaltning, var de fleste af deltagerne enige i den analyse, ifølge hvilken programmet på tilfredsstillende vis opfylder sine målsætninger.

2. Programmets målsætninger og finansielle tildeling fastsættes i retsgrundlaget, der blev vedtaget inden Amsterdam-traktatens ikrafttræden og udformningen af konklusionerne af Det Europæiske Råd i Tammerfors. Vedtagelsen af Odysseus er et skridt frem mod mere samarbejde og udveksling på området for asyl, indvandring og passage af de ydre grænser. På samme måde som de øvrige programmer under TEU's

afsnit VI (Grotius, Oisin, Stop og Falcone) er Odysseus' almene sigte at bedre kendskabet til problemerne i forbindelse med de pågældende områder og fremme EU-dimensionen blandt dem, der skal tage sig af disse spørgsmål (forvaltninger, ikke-statslige organisationer, internationale institutioner, universitetsinstitutter).

Kommissionen har dog altid sørget for, bl.a. gennem forelæggelse af et årsprogram, at en betydelig del af rammebeløbet går til gennemførelse af foranstaltninger i forbindelse med aktuelle spørgsmål. For blot at nævne udvælgelsen for år 2000, har forvaltningsudvalget for programmet således efter forslag fra Kommissionen udvalgt 13 projekter (af i alt 36) i forbindelse med illegal indvandring, menneskesmugling eller uregelmæssig passage af Unionens ydre grænser.

3. Under hensyn til den nye udvikling, Amsterdam-traktaten har sat i gang, målsætningerne for Wien-handlingsplanen, der går ud på at indføre et område med frihed, sikkerhed og retfærdighed, samt konklusionerne af Det Europæiske Råd i Tammerfors, finder Kommissionen, at det snarlige udløb af programmets finansieringsramme og retsgrundlag bør give anledning til udarbejdelse af et EU-instrument, der svarer til de nye behov, som følger af udviklingen af fælles politikker på de områder, der omfattes af EF-traktatens artikel 62 og 63.

(1) EFT L 99 af 31.3.1998.